थारू नयाँ शब्दकोश लोकार्पित
थारु–नेपाली–अंग्रेजी शब्दकोश सार्वजनिक भएको छ । शब्दकोशको प्रतिनिधिसभा सदस्य तथा नाइटिङ्गेल कलेजका सञ्चालक तेजुलाल चौधरीले एक कार्यक्रमबिच लोकार्पण गर्नुभयो ।
गोरखापत्र अनलाइनकाठमाडौं, जेठ १२ गते । थारु–नेपाली–अंग्रेजी शब्दकोश सार्वजनिक भएको छ । शब्दकोशको प्रतिनिधिसभा सदस्य तथा नाइटिङ्गेल कलेजका सञ्चालक तेजुलाल चौधरीले एक कार्यक्रमबिच लोकार्पण गर्नुभयो । रमानन्दप्रसाद सिंह र सर्वस्वलाल चौधरीले लेख्नुभएको सो शब्दकोशको प्रकाशन रामलगन चौधरी (थारु) ले गर्नुभएको हो । ७१६ पृष्ठको सो शब्दकोशमा सप्तरिया थारु भाषालाई केन्द्रमा राखेर तयार गरिएको छ । लेखकद्वय चौधरीहरुको निधन भइसकेको छ । लेखक रमानन्द वि.सं. १९८६ कात्तिक २६ गते जन्मेर उहाँको २०६५ वैशाख २५ गते निधन भएको थियो । त्यस्तै, लेखक सर्वस्वको जन्म २००५ मा भएको थियो । उहाँको निधन २०६७ भाद्र १५ गते भएको थियो । शब्दकोशको सम्पादनमा रामलगन चौधरी, हरिप्रसाद चौधरी, महेशकुमार चौधरी र सूर्यकुमारी जोशी (थारु) भूमिका खेल्नुभएको छ ।सांसद चौधरीले थारु भाषा उत्थान र संरक्षणमा शब्दकोशले ठूलो भूमिका खेल्ने विश्वास व्यक्त गर्नुभयो । लोकसेवामा मातृभाषाबाट परीक्षा नलिँदा आदिबासी समुदाय मारमा परेको चर्चा गर्दै उहाँले मातृभाषामा परीक्षा लिने व्यवस्था आवश्यक रहेको उहाँले सुझाव दिनुभयो । थारु समुदायको जनसंख्या चौथो ठूलो भए पनि राज्यको संयन्त्रमा प्रतिनिधित्व त्यसअनुसार नभएको उहाँले बताउनुभयो । त्रिभुवन विश्वविद्यालय भाषा विज्ञान विभागका प्रमुख डा. बलराम प्रसाइँले आफूले शब्दकोशका लागि सामान्य प्राविधिक सहयोग मात्र गरेको बताउनुभयो । शब्दकोश निर्माणले थारु भाषा साहित्य उत्थानमा भूमिका खेल्ने विश्वास उहाँले व्यक्त गर्नुभयो । डा. केशवमान शाक्यले थारु भाषा साहित्यको श्रीबृद्धिमा शब्दकोषले महत्वपूर्ण भूमिका खेल्ने विश्वास व्यक्त गर्नुभयो । थारु र शाक्यको पूर्खा एउटै भएको चर्चा गर्नुहुँदै उहाँले मातृभाषा उत्थानका लागि राज्यले लगानी बढाउनुपर्ने बताउनुभयो ।बौद्ध जागरण सिंह विहार प्रसवनी सप्तरीका अध्यक्ष रामलगन चौधरीको अध्यक्षतामा भएको कार्यक्रममा बुद्धसेन चौधरी, कृष्णबहादुर चौधरी (कपिलवस्तु), अधिवक्ता नागेन्द्र चौधरी, प्रियासिंह थारु लगायतले धारणा राख्नुभएको थियो । 